DEĊIŻJONI TAL-KUMMISSJONI
ta’ l-10 ta' Settembru 2008
li ttemm il-proċedura ta’ eżami li tikkonċerna l-miżuri imposti mir-Repubblika tal-Korea li jaffettwaw l-importazzjoni, id-distribuzzjoni u r-riklamar tal-kożmetiċi, il-fwejjaħ u l-prodotti iġeniċi
(notifikata taħt id-dokument numru C(2008) 4837)
(2008/747/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 3286/94 tat-22 ta’ Diċembru 1994 li jistabbilixxi l-proċeduri tal-Komunità fil-qasam ta’ politika kummerċjali komuni sabiex jiżgura l-eżerċizzju tad-drittijiet tal-Komunità skond ir-regoli internazzjonali tal-kummerċ, b’mod partikolari dawk stabbiliti taħt l-awspiċji tal-Organizzazzjoni Dinjija tal-Kummerċ (1) u b’mod partikolari l-Artikolu 11(1) tiegħu,
Billi:
A. SFOND PROĊEDURALI
(1)
Fit-2 ta’ April 1998, COLIPA (Għaqda Ewropea għall-Kożmetiċi, il-Prodotti Iġeniċi u l-Fwejjaħ) ressqet ilment skond l-Artikolu 4 tar-Regolament tal-Kunsill (KE) Nru 3286/94 (minn hawn 'il quddiem “ir-Regolament”) f’isem dawk il-membri tagħha li jesportaw lejn ir-Repubblika tal-Korea jew jixtiequ li jagħmlu dan.
(2)
L-ilmentatur allega li l-bejgħ Komunitarju tal-prodotti kożmetiċi fir-Repubblika tal-Korea kienu mxekkla minn bosta ostakli għall-kummerċ fi ħdan it-tifsira tal-Artikolu 2(1) tar-Regolament. L-ostakli għall-kummerċ allegati huma dawn li ġejjin:
(a)
Proċedura ta’ valutazzjoni tal-konformità fejn il-bejgħ ta’ kożmetiċi importati kellhom jitwettqu mill-Amministrazzjoni Koreana, fil-Korea.
(b)
Rintraċċar amministrattiv tal-prodotti li huwa ta’ piż kbir, inkluż l-għoti ta’ tagħrif kummerċjali sensittiv lill-għaqda tal-industrija Koreana;
(c)
Proċedura ta’ awtorizzazzjoni diskriminatorja għar-riklami.
(d)
Prattiċi oħrajn: proċeduri ta’ ttikkettjar, in-nuqqas ta’ rikonoxximent tal-inventarju tal-UE tal-ingredjenti kożmetiċi, il-projbizzjoni ta’ rigal max-xiri u xi diffikultajiet għar-riklamar.
(3)
L-ilmentatur sostna wkoll li dawn il-prattiċi kienu qed joħolqu effetti kummerċjali negattivi fl-ambitu tat-tifsira tal-Artikolu 2(4) tar-Regolament.
(4)
Għalhekk, il-Kummissjoni ddeċidiet, wara konsultazzjoni mal-Kumitat Konsultattiv stabbilit mir-Regolament, li kien hemm biżżejjed evidenza li tiġġustifika l-bidu ta’ proċedura ta’ eżami sabiex jitqiesu l-kwistjonijiet legali u fattwali involuti. Għaldaqstant, inbdiet proċedura ta’ eżami fid-19 ta’ Mejju 1998 (2).
B. IS-SEJBIET TAL-PROĊEDURA TA’ EŻAMI
(5)
Fl-1999, l-investigazzjoni kkonkludiet dwar il-proċedura ta’ valutazzjoni tal-konformità li kienet kemm diskriminatorja u kemm iktar ta’ piż minn kemm hemm bżonn u għalhekk kienet qed tikser l-Artikoli 5.1.1 u 5.1.2 tal-Ftehim tal-WTO dwar Ostakli Tekniċi għall-Kummerċ (Ftehim TBT), l-iktar minħabba li l-prodotti Koreani, kuntrarjament għall-kożmetiċi importati, ma kinux suġġetti għal proċedura ta’ awtorizzazzjoni qabel ma tqiegħdu fus-suq. Id-dokumentazzjoni obbligatorja għall-ittraċċar amministrattiv tal-prodotti nstab li toħloq duplikazzjoni mhux meħtieġa tax-xogħol amministrattiv għall-importaturi u għalhekk tmur kontra l-Artikolu 5.1.2 tal-Ftehim TBT. Fir-rigward tar-reġim tar-riklami għall-kożmetiċi, il-Kummissjoni ma sabitx provi li l-leġiżlazzjoni jew l-infurzar tagħha kienet diskriminatorja. Finalment, fir-rigward tal-prattiċi l-oħrajn imsemmija fl-ilment, ir-Regolament Korean dwar l-ittikkettjar diġà kien ġie modifikat u l-inventarju tal-UE kien ġie rikonoxxut. Ma kien possibbli li jsir l-ebda lment dwar ir-reġim Korean għar-rigal max-xiri peress li projbizzjoni kompleta tista’ tinstab ukoll f’xi Stati Membri. L-investigazzjoni kkonkludiet ukoll li xi wħud mill-miżuri investigati ħolqu, jew heddew li joħolqu, b’mod kumulattiv effetti negattivi fl-ambitu tat-tifsira tal-Artikolu 2(4) tar-Regolament.
C. ŻVILUPPI WARA TMIEM L-INVESTIGAZZJONI
(6)
Wara l-investigazzjoni, intlaħaq ftehim dwar l-eliminazzjoni tal-ittestjar ta’ kożmetiċi importati permezz ta’ skambju ta’ ittri fl-aħħar ta’ Lulju ta' l-1999.
(7)
Sadanittant, il-Korea introduċiet leġiżlazzjoni ġdida dwar il-kożmetiċi li tirregola l-manifattura, id-distribuzzjoni u l-bejgħ tal-kożmetiċi u toħloq kategorija ġdida ta’ prodotti kożmetiċi (“kożmetiċi funzjonali”) li għalihom ġew stabbiliti proċeduri ta’ piż ikbar meta mqabbla mal-“kożmetiċi ordinarji”. Il-Kummissjoni adottat deċiżjoni li tissospendi l-proċedura TBR (3) sabiex tissorvelja t-tħaddim u l-amministrazzjoni tar-regoli l-ġodda dwar il-kożmetiċi. Il-konklużjoni provviżorja tal-valutazzjoni tar-reġim il-ġdid fl-2000 kienet li hija ta’ piż kbir wisq u potenzjalment tirrestrinġi l-kummerċ.
(8)
Wara serje ta’ diskussjonijiet mal-awtoritajiet Koreani, intlaħaq progress sostanzjali permezz ta’ żewġ reviżjonijiet konsekuttivi tar-Regoli ta’ Monitoraġġ għall-Kożmetiċi Funzjonali mill-Amministrazzjoni Koreana tal-Ikel u d-Drogi (KFDA). L-emenda introdotta fl-2003 ġabet xi titjib għall-monitoraġġ tal-kożmetiċi funzjonali, billi taċċetta data tat-test “in vivo”, taċċetta data għall-effikaċja għall-formula sħiħa (minflok data għal ingredjenti attivi speċifiċi), tneħħija ta’ ċerti prodotti minn monitoraġġ tal-effikaċja u titjib tal-ispeċifikazzjoni tal-ingredjenti. L-emenda adottata fl-2004 neħħiet ir-rekwiżit ta’ data tal-istabilità, tejbet iktar l-ispeċifikazzjoni tal-ingredjenti, u elenkat għadd ta’ ingredjenti attivi kif eżentati minn monitoraġġ tal-effikaċja.
(9)
Madankollu, xi kwistjonijiet baqgħu mhux solvuti u l-importaturi tal-kożmetiċi tal-UE xorta ma jistgħux jibbenefikaw mill-parti l-kbira tat-titjib li jiġu minn dawk l-emendi minħabba l-interpretazzjoni u l-applikazzjoni stretta tar-regolamenti Koreani mill-KFDA fil-prattika.
(10)
Wara erba’ snin ta’ diskussjonijiet kontinwi, l-awtoritajiet Koreani fl-aħħar qablu li jneħħu l-ostakli li fadal fuq l-importazzjonijiet u l-bejgħ ta’ prodotti kożmetiċi tal-UE fil-Korea li tirriżulta mill-implimentazzjoni tar-regolamenti Koreani. Dawk l-impenji jikkonsistu, b’mod iktar speċifiku fi: (a) id-determinazzjoni skond il-każ, suġġetta għal reviżjoni, u wara li jitqies il-prodott kollu kemm hu, ta’ jekk it-tikketta ta’ prodott kożmetiku jwassalx lill-konsumatur biex jemmen li huwa prodott kożmetiku funzjonali (għalhekk suġġett għal monitoraġġ tal-effikaċja); (b) ir-rikonoxximent ta’ testijiet ta’ tqabbil ta’ qabel u wara fuq prodotti kompluti (meta mqabbla mar-rekwiżit preċedenti ta’ testijiet ta’ tqabbil li jużaw il-plaċebi); (c) proċeduri ta’ inqas piż għar-reġistrazzjoni u l-kontroll fis-suq ta’ prodotti ta’ kontra t-tikmix tal-ġilda. (d) l-eżenzjoni minn data tal-effikaċja ta’ prodotti fl-istess linja; (e) iżjed trasparenza dwar l-approvazzjoni ta’ ingredjenti attivi ta’ kożmetiċi funzjonali; (f) fir-rigward tar-rilaxx mid-dwana ta’ prodotti kożmetiċi importati, l-eliminazzjoni tal-obbligu għall-forniment ta’ data kunfidenzjali lill-għaqda ta’ industrija Koreana u l-impenn għal skadenzi speċifiċi; (g) konsultazzjoni ma’ l-importaturi fir-rigward tat-tħejjija, l-adozzjoni u l-applikazzjoni tal-linji gwida relatati mal-prodotti kożmetiċi. Dawn l-impenji huma meqjusa mill-ilmentatur (COLIPA) bħala sodisfaċenti.
D. KONKLUZJONI U RAKKOMANDAZZJONIJIET
(11)
Fid-dawl tal-analiżi ta’ hawn fuq, huwa meqjus li l-proċedura ta’ eżami wasslet għal qagħda sodisfaċenti fir-rigward tal-ostakli li ffaċċja l-kummerċ kif kien allegat fl-ilment imressaq minn COLIPA. Il-proċedura ta’ eżami għalhekk għandha tintemm skond l-Artikolu 11(1) tar-Regolament.
(12)
Il-Kumitat Konsultattiv ġie kkonsultat dwar il-miżuri stipulati f’din id-Deċiżjoni,
IDDEĊIDIET KIF ĠEJ:
Artikolu 1
Il-proċedura ta’ eżami li tikkonċerna l-miżuri imposti mir-Repubblika tal-Korea li jaffettwaw l-importazzjoni, id-distribuzzjoni u r-riklamar tal-kożmetiċi, il-fwejjaħ u l-prodotti iġeniċi qiegħda b’dan tingħalaq.
Artikolu 2
Din id-deċiżjoni hija ddestinata għall-Istati Membri.
Magħmula fi Brussell, 10 ta’ Settembru 2008.